
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas locekļi Gints Kļaviņš kā patērētāju interešu pārstāvis un Gints Peičs kā komersantu interešu pārstāvis,
izskatīja rakstveida procesā strīdu starp patērētāju un sabiedrību saistībā ar iegādātā mobilā telefona atbilstību līguma noteikumiem.
No lietas materiāliem izriet, ka patērētājs 2025. gada 13. janvārī sabiedrības tirdzniecības vietā iegādājās mobilo telefonu Samsung Galaxy Fold4 5G par 515,23 EUR. 2025. gada 10. augustā un 2025. gada 1. septembrī patērētājs vērsās sabiedrībā ar prasību novērst preces neatbilstību līguma noteikumiem, norādot, ka mobilajam telefonam pēkšņi pārstājis darboties iekšējais ekrāns – ekrāna locījuma vietā parādījusies melna josla. Sabiedrība atteicās veikt garantijas remontu, norādot, ka autorizētais servisa centrs konstatējis mehāniskas izcelsmes bojājumus, kas neatbilst ražotāja garantijas nosacījumiem. Patērētājs šādiem secinājumiem nepiekrita, norādot, ka precei nav bijuši triecieni vai kritieni, kā arī, ka sabiedrības iesniegtā fotofiksācija nepierāda, ka konstatētie bojājumi radušies patērētāja vainas dēļ.
Sabiedrība lietā ir sniegusi skaidrojumu, norādot, ka prece tika nodota autorizētam servisa centram diagnostikas veikšanai, kuras laikā konstatēti vairāki mehāniski bojājumi eņģes un ekrāna zonā, kas, sabiedrības ieskatā, radušies neatbilstošas lietošanas rezultātā. Sabiedrība uzskata, ka garantijas atteikums ir pamatots, jo konstatētie bojājumi nevarēja pastāvēt preces pārdošanas brīdī un neatbilst ražotāja garantijas nosacījumiem.
Komisija, izvērtējot lietā esošos apstākļus un pievienotās fotogrāfijas, secina, ka mobilajam telefonam konstatējami acīmredzami mehāniski bojājumi. Konstatētie bojājumi nav uzskatāmi par vienkāršiem skrāpējumiem, kas varētu rasties dabiskas nolietošanās rezultātā. Tie ir robu veida bojājumi dažādās ierīces vietās, īpaši izteikti ekrāna locījuma vietā no ārpuses. No fotogrāfijām konstatējams, ka visā locījuma garumā ir redzamas triecienu pēdas, kas var radīt ekrāna bojājumus. Komisija norāda, ka ražotāja lietošanas instrukcijā šāda tipa ierīcēm ir ietvertas norādes par nepieciešamību ievērot īpašu piesardzību, jo ekrāns ir ražots no mīksta materiāla, un jebkādi mehāniski triecieni vai spiediens var radīt tā bojājumus, tostarp ietekmēt ekrāna darbību.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu, pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes dienā. Tādējādi sabiedrība ir atbildīga par ražošanas defektiem, bet tai nav jāatbild par defektiem, kas radušies preces neatbilstošas lietošanas  rezultātā.
Komisija secina, ka, tā kā defekts – melna svītra ekrāna locījuma vietā – ir radies mehāniskas iedarbības rezultātā, ko apliecina robu veida bojājumi un iesitumi telefona eņģes jeb locījuma vietā, tad mobilais telefons nav uzskatāms par līguma noteikumiem neatbilstošu.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, 28.pantu

nolemj:

noraidīt patērētāja prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

